Premierul Ludovic Orban a dat asigurări, marți seara, că Ministerul Sănătății, împreună cu Agenția Medicamentului, caută soluții pentru aprovizionarea farmaciilor cu Euthyrox și Siofor (metformină), în condițiile în care de mai multe luni aceste două medicamente, esențiale pentru bolnavii de tiroidă, respectiv diabet, nu se găsesc pe piață.

Farmaciștii se plâng că li se pune că aceste medicamente există în depozite, dar cu toate aceastea, la ei nu ajung. „Da, așa e, e cazul Euthyroxului, de exemplu. Și e vorba și de un alt medicament care e folosit, din câte știu eu, pentru diabet. Se caută o soluție pentru a fi suplinit cu o altă moleculă. Aici, Ministerul Sănătății, Agenția Medicamentului caută toate soluțiile pentru a asigura aceste medicamente. Știți foarte bine că ministrul sănătății a emis un ordin tocmai pentru a preveni ceea ce se numește exportul paralel. Din cauza prețului reglementat la medicamente, care la noi e cred că printre cele mai mici prețuri la nivelul UE, foarte mulți aduceau, importau medicamente în România, după care revindeau aceste medicamente către țări în care medicamentele erau plătite la un preț reglementat mai mare. Ministrul sănătății practic a interzis acest export paralel”, a explicat Ludovic Orban. „Căutăm soluții pentru orice situație în care va exista penurie a unui medicament necesar”, a adăugat premierul.